中正紀念堂

中正紀念堂，係中華民國臺北市戒嚴時期為紀念前總統蔣中正而興建，管理機關為中華民國文化部轄下嘅「國立中正紀念堂管理處」。 園區主體建築、民主大道、自由廣場以及「自由廣場」牌樓等，以「臺灣民主紀念園區」名義，由行政院文化建設委員會（現為文化部）指定為國定古蹟（同「臺灣民主紀念館」更名事件有關）；至於東門、中山南路部分路段及整個園區，則以「中正紀念堂」名義由臺北市政府登錄為文化景觀。 整個場域亦係見證台灣爭取民主進程，以及回顧威權統治歷史傷痕記憶嘅公共空間。 2007年，臺灣民進黨陳水扁執政時期，政府決定將中正紀念堂改做國立臺灣民主紀念館，正門嘅「大中至正」牌樓亦被改做「自由廣場」。 到2008年國民黨馬英九總統上任後，個名被改翻做中正紀念堂，不過牌樓嘅字就冇還原到。 2017年2月，喺蔡英文政府時期，時任文化部長鄭麗君推動轉型正義，邀請專家學者成立「中正紀念堂轉型推動諮詢小組」，並下架同蔣中正相關嘅商品，停止播放「蔣公紀念歌」，紀念堂內嘅中正藝廊、介石廳、瑞元廳、志清廳、美齡藝廊、采玉藝廊、中正演藝廳等主要展演空間，改以數字及所屬樓層重新命名。 同年12月27日，中華民國文化部宣布，為咗喺二二八事件紀念活動期間避免社會對立，由當年2月28日起，每年2月28日中正紀念堂都會閉館一日。 2021年9月，促進轉型正義委員會提出中正紀念堂轉型方案，預計將中正紀念堂改建為「反省威權歷史公園」。 2022年4月7日，原「永懷 領袖文物展視室」更名為「常設展廳」，並推出「自由的靈魂 VS. 獨裁者——台灣言論自由之路」常設展。展覽內容涵蓋多位黨外民主運動人士，包括楊逵、雷震、傅正、殷海光、彭明敏、魏廷朝、謝聰敏、李敖、柏楊、黃信介、康寧祥、施明德、鄭南榕、李鎮源、陳水扁、許世賢、陳菊、艾琳達、呂秀蓮等人，呈現佢哋為爭取言論自由，同戒嚴體制之間嘅衝突與歷程。 展覽並同原有整理而成嘅「蔣中正總統與中華民國」常設展並列，從功過兩方面呈現，作為轉型嘅第一步。 7月，文化部要求中正紀念堂駐防國軍儀隊回歸以巡查訓練及維護場域安全為主要任務，撤除原本喺銅像大廳站哨嘅職責；同月15日起，駐防嘅三軍儀隊訓練展示調整至主堂體正前方嘅民主大道進行，如遇落雨則不會實施交接儀式。 11月24日，常設展廳內右側原有嘅「自由的靈魂 VS. 獨裁者—台灣言論自由之路」常設展，更新為「自由花蕊」常設展。展覽以「自由如花蕊」作為寓意，展示全球受白色恐怖迫害嘅編年史，以及自1945年至今台灣人民追求民主自由嘅歷程。入口意象配合鄒族高一生作曲嘅《長春花》作為展覽序幕；除咗改為中英文雙語版本，仲新增二戰後國際重要民主、自由、人權事件，同台灣民主大事記嘅對照年表，包括介紹1970年代中壢事件、1980年代林宅血案、陳文成事件、江南案等，並加強影音、互動同實體物件展示，呈現台灣點樣一步步灌溉，開創出屬於自己嘅民主自由花蕊。